  Майя Бывальцева 28-тӥ южтолэзе Ижкарын Эм профилактикая элькун центрын (Октябрьлы 50 ар нимо площадь, 21) Нылпи ваёно кышномуртъёслы эм но мерлык юрттэт сётонъя центр усьтӥзы. Центрлэн ужпумез - секыт улон югдуре шедем вуоно анайёслы психологи визь-кенеш но мерлыко юрттэт сётон. Куке вуж интыямы ай психолог ужаны кутскиз, ми доры быдэс элькунысь нылкышноос ветлӥзы, соослэн лыдзы нуналмысь йылӥз. Соин ик та ӧрез азинтыны но эшшо психологез кутыны малпан лыктӥз. Озьы ик мерлыко ужасез, со кышномуртъёслы вералоз, кыӵе юрттэт соос басьтыны быгато Наталья Шишкина, Эм профилактикая элькун центрлэн валтӥсь эмчиезТодэ вайытом, Россилэн азьмуртэз Федерал Собранилы вазиськоназ демографи ужпумъёслы, семьяослы юрттон амалъёслы нимысьтыз саклык висъяз. Трос нылпиё анай-атайёслы выт тыронъя капчиятонъёс сётон, сӧсыр пиналъёсты будэтӥсьёслы пособилэсь быдӟалазэ кык поллы йылэтон, яслиосын интыосъя ужпумез сэрттон-пертчон, трос нылпиё семьяослы ипотекая тыриськонзылэсь ог люкетсэ ворсан – вань та амалъёс демографи югдурез умоятыны но тросгес нылпи вайыны мылкыд сётыны быгато. Удмуртия вань та ӧръёсы пыриське но аслэсьтыз юрттэтсэ ӵектэ. Кылсярысь, Кун Кенешысь депутатъёс «Демография» йӧскалык ӵектосъя ватсаса 20 миллион манет висъян сярысь пумкылъян кутӥзы, со студентъёслэн семьяоссылы нырысетӥ нылпизы понна 100 манетэн тырыны мыноз. «Тазалыкез утён» йӧскалык ӵектосъя таз арын куать федерал программаосъя 784 миллион манет чакламын. Нылпи ваёно кышномуртъёслы эм но мерлык юрттэт сётонъя центр – демографи югдурез умоятонын одӥгез вамыш. 2018-тӥ арын Эм профилактикая центре секыт улон югдуре шедем 75 нылкышноос вазиськизы ке, туэ куинь толэзь ӵоже 144 кышномуртъёс юрттэт басьтӥзы ни. Удмуртиысь Тазалыкез утёнъя министерстволэн ивортэмезъя, кылем арын элькунын 7 сюрс пала кышномуртъёс нылпизэ куштӥзы. Со пӧлысь 4 сюрс 600 учырын нылкышнолэн ас мылкыдызъя, тазалыкъя нокыӵе мугъёс солы ӧй вал. Куке кышномурт психологъёсмы доры лыктэ, соин верасько. Куд-ог дыръя вераськон час, час но ӝыны пала кыстӥське. Туж умой, куке кышномурт бадӟым пиналъёсыныз лыктэ. Куке со кабинетысь потэ но пиналъёсызлы вера, соослэн вынзы яке сузэрлы луоз на шуыса, со туж дуно Наталья Шишкина, Эм профилактикая элькун центрлэн валтӥсь эмчиезПусъём, пинал ваёно кышномуртъёсты Центрын дунтэк куто.  Тегъёс: Мерлык Тазалык Ижкар Удмуртия нылкышноос  